করোনা ভাইরাস: বাংলাদেশের সাবেক স্বাস্থ্য মন্ত্রী মোহাম্মদ নাসিমের অবস্থা 'সঙ্কটজনক'
বাংলাদেশের সাবেক স্বাস্থ্যমন্ত্রী ও আওয়ামী লীগের সিনিয়র নেতা মোহাম্মদ নাসিমের শারীরিক অবস্থা 'সঙ্কটজনক' বলে জানা গেছে।
আজ সকালে তার মস্তিষ্কে জরুরি অস্ত্রোপোচার সম্পন্ন হয়। বর্তমানে তিনি চিকিৎসকদের পর্যবেক্ষণে রয়েছেন বলে নিশ্চিত করেছেন তার ছেলে তানভীর শাকিল জয়।
মি. জয় জানান, "গতকাল পর্যন্ত তিনি সুস্থ ছিলেন। আজ (শুক্রবার) ভোরে তীব্র আকারে ব্রেইন স্ট্রোক হলে তার অবস্থার অবনতি হয়।"
এরপর আজ সকালে তার মস্তিষ্কে জরুরি অস্ত্রপোচার করা হয়।
কয়েকদিন আগে মোহাম্মদ নাসিম করোনাভাইরাস আক্রান্ত হয়েছিলেন। বাংলাদেশ স্পেশালাইজড হাসপাতালে আইসিইউতে চিকিৎসাধীন ছিলেন তিনি।
তার ছেলে জানান চিকিৎসা শেষে তিনি সুস্থ হয়ে গিয়েছিলেন। "আজ সকালে তাকে কেবিনে নেয়ার কথা ছিল," বলেন তানভীর শাকিল জয়।
মোহাম্মদ নাসিম ১৯৯৬ সালে আওয়ামী লীগ নেতৃত্বাধীন সরকারের স্বরাষ্ট্র মন্ত্রণালয়ের দায়িত্বাধীন মন্ত্রী ছিলেন। এরপর ২০১৪ থেকে ২০১৮ পর্যন্ত তিনি বাংলাদেশের স্বাস্থ্যমন্ত্রী হিসেবে দায়িত্ব পালন করেছেন।

বাংলাদেশের সাবেক স্বাস্থ্যমন্ত্রী ও আওয়ামী লীগের সিনিয়র নেতা মোহাম্মদ নাসিমের শারীরিক অবস্থা 'সঙ্কটজনক' বলে জানা গেছে।